作者:劉克莊
標題:賀新郎
內容:人老難重少。強追陪、李侯痛飲，劉郎清嘯。報答秋光無一字，虛說君房語妙。且匣起、青銅休照。賴有多情籬下菊，待西風、不肯先開了。留晚節，發孤笑。孔璋客紹衡依表。有誰憐、戴花翁病，插萸人少。生不逢場閒則劇，年似龔生猶夭。吃緊處、無人曾道。到得扶他迂叟出，算貂蟬、未抵深衣帽。街酒賤，更沽釂。